text: Sommeren rammer Sønderjylland på torsdag
  15 maj 2017 kl. 04.51
  Varmen har ladet vente på sig meget længe. Men torsdag rammer sommervarmen Danmark, og varmest bliver det i Sønderjylland.
  DMI venter årets varmeste dag torsdag, hvor man flere steder i landet vil opleve mere end 25 grader.
  - Varmest bliver det i Sønderjylland, hvor temperaturen kan passere de 25 grader. Der er noget, der tyder på, at det bliver den første sommerdag i år, fortæller meteorolog hos DMI Frank Nielsen.
  Ugen starter med lidt lavere varmegrader, for mandag bliver der næppe mere end 13-18 grader, mens der fra morgenstunden er risiko for regnbyger.
  Tirsdag bliver regnfuld. Nedbøren starter mandag fra vest, men bevæger sig hen over landet og vil vare ved helt til onsdag morgen.
  I løbet af onsdagen stiger temperaturerne så lidt igen, og det vil ifølge Frank Nielsen føles ganske varmt.
  - Det bliver op til 20 grader onsdag, hvor det bliver opholdsvejr. Varmest bliver det i de sydlige egne, men i forhold til årstiden bliver det ganske pænt, siger Frank Nielsen.
  Skal man være en smule pessimistisk i forhold til den flotte sommerdag torsdag, så skal man kigge mod de østvendte kyster.
  Her er der risiko for, at varmegraderne kun sniger sig op på 15 grader.
  Omvendt skal man ved de vestvendte kyster og i Sønderjylland finde solcremen frem.
  